Både politiet og brandvæsnet har haft en travl nytårsaften og nat i Aarhus. Det oplyser vagtchef hos Østjyllands Politi, Stig Heidemann, til TV2 Østjylland.

Læs også Ny bølge af indbrud: 13 anmeldelser i Aarhus i løbet af et enkelt døgn

"Vi har haft rygende travlt, og vi har haft 4-5 episoder, hvor der er blevet skudt fyrværkeri efter politiet. Det har specielt været i Brabrand og i Rosenhøj i Viby," siger han til mediet.

Samme kedelige episoder havde brandvæsnet også sidste år, hvor politiet derfor tog med brandfolkene på opgave som beskyttelse. Det samme gjorde politiet også i år efter erfaringerne fra sidste år.

Læs også Uro på tankstation: Civilklædt betjent ramt af bil og måtte tilkalde forstærkning

"Vi havde på forhånd aftalt, at vi kørte ind i områderne sammen. Vi fik ikke anholdt nogle. Det var nogle småflokke, som er i vores horisont i forvejen, og de løb i alle retninger, når de havde skudt fyrværkeri efter os. Man kan sige, at det ikke har været så voldsomt som frygtet," fortsætter Stig Heidemann til TV2 Østjylland.

Ifølge mediet kom ingen politibetjente til skade i forbindelse med, at de blev beskudt med fyrværkeri.

jwh